ΓΡΑΠΤΗ ΕΡΩΤΗΣΗ E-2679/98

υποβολή: Gerhard Hager (NI) προς το Συμβούλιο

(1 Σεπτεμβρίου 1998)

Θέμα: Συνεργασία στον τομέα της δικαιοσύνης

Η οργανωμένη εγκληματικότητα αποτελεί πεδίο προτεραιότητας για την αυστριακή προεδρία. Ανεπάρκειες στο σύστημα της συνεργασίας στο πεδίο της δικαιοσύνης ευνοούν κάθε μορφή διαμεθοριακής εγκληματικότητας. Για να επιταχυνθεί και να βελτιωθεί η αποτελεσματικότητα στη διεθνή δικαστική συνεργασία, το Συμβούλιο ενέκρινε μέτρα κοινής δράσης, τα οποία θα βελτιώσουν την άμεση επαφή μεταξύ των αρχών. Μία πρόταση η οποία υφίσταται τώρα επεξεργασία που σκοπεύει στη βελτίωση της δικαστικής συνεργασίας θέτει τους ίδιους στόχους αλλά αφήνει αναπάντητα σημαντικά ερωτήματα. Και άλλα μέτρα τα οποία αποβλέπουν στην ενίσχυση και την απογραφειοκρατικοποίηση της δικαστικής συνεργασίας και της έκδοσης είναι απολύτως απαραίτητα.

1. Πρόκειται να αναληφθούν πρωτοβουλίες στο πλαίσιο της παρούσας προεδρίας με σκοπό τη λήψη μέτρων τα οποία θα στοχεύουν στην επιτάχυνση και τη βελτίωση της αποτελεσματικότητας της δικαστικής συνεργασίας;

2. Σε καταφατική περίπτωση, ποιές προτάσεις υπάρχουν;

3. Σε αρνητική περίπτωση, γιατί η προεδρία δεν χρησιμοποιεί τη δυνατότητα, να αναλάβει πρωτοβουλίες;

Απάντηση

(9 Νοεμβρίου 1998)

Η αυστριακή Προεδρία έχει δεσμευθεί πλήρως στην ενίσχυση των ρυθμίσεων στον τομέα της δικαστικής συνεργασίας επί ποινικών υποθέσεων μεταξύ των κρατών μελών της Ευρωπαϊκής Ένωσης. Αυτό το θέμα αποτέλεσε μία από τις τις προτεραιότητες του σχεδίου δράσης για την καταπολέμηση του οργανωμένου εγκλήματος(1) το οποίο εγκρίθηκε από το Ευρωπαϊκό Συμβούλιο του Άμστερνταμ και η Προεδρία αναγνωρίζει ότι, αν και πολλά έχουν επιτευχθεί στον τομέα αυτό τα τελευταία χρόνια, απαιτείται να εξασφαλιστεί ότι θα σημειωθεί το συντομότερο δυνατό περαιτέρω πρόοδος.

Υπό αυστριακή Προεδρία η προσοχή στον τομέα της δικαστικής συνεργασίας θα επικεντρωθεί κυρίως στην ολοκλήρωση του σχεδίου Σύμβασης για την αμοιβαία συνδρομή επί ποινικών υποθέσεων η οποία θα ενισχύσει και θα ενημερώσει, όσον αφορά τα κράτη μέλη της ΕΕ, τις διατάξεις ορισμένων πολύ σημαντικών διεθνών πράξεων.

Αν και το σχέδιο Σύμβασης για την αμοιβαία συνδρομή εξετάζει ένα ευρύ φάσμα ζητημάτων, είναι βέβαιο ότι υπάρχουν και άλλα θέματα σχετικά με τη δικαστική συνεργασία τα οποία θα μπορούσαν να αντιμετωπιστούν αποτελεσματικά σε επίπεδο ΕΕ. Προκειμένου να μην καθυστερήσει η έκδοση της Σύμβασης, συμφωνήθηκε να εξεταστούν χωριστά τα σχετικά πρόσθετα μέτρα. Η αυστριακή Προεδρία προωθεί επί του παρόντος το σχέδιο αυτό.

Η αυστριακή Προεδρία έχει επίσης θέσει ως απόλυτη προτεραιότητα την ουσιαστική εγκαθίδρυση και λειτουργία του ευρωπαϊκού δικαστικού δικτύου το οποίο θεσπίστηκε από την κοινή δράση της 29ης Ιουνίου 1998(2). Κύριος στόχος του νέου δικτύου είναι να προάγει τις επαφές και την επικοινωνία μεταξύ των επαγγελματιών του δικαστικού τομέα, ώστε να αποφεύγονται οι δυσχέρειες και οι καθυστερήσεις που διαφορετικά θα προέκυπταν όσον αφορά τα αιτήματα δικαστικής συνεργασίας.

Πρέπει επίσης να σημειωθεί ότι, δυνάμει της κοινής δράσης που θεσπίστηκε στις 5 Δεκεμβρίου 1997(3) για τη δημιουργία μηχανισμού αξιολόγησης της εφαρμογής και της υλοποίησης σε εθνικό επίπεδο των διεθνών υποχρεώσεων που έχουν αναληφθεί στον τομέα της καταπολέμησης του οργανωμένου εγκλήματος, μια διαδικασία αξιολόγησης βρίσκεται υπό εξέλιξη όσον αφορά τις ρυθμίσεις δικαστικής συνεργασίας που εφαρμόζονται στα κράτη μέλη.

Συμβάλλοντας περαιτέρω στη βελτίωση της δικαστικής συνεργασίας, η αυστριακή Προεδρία διοργάνωσε διάσκεψη για το μέλλον της δικαστικής συνεργασίας επί ποινικών υποθέσεων στην Ευρώπη, η οποία έλαβε χώρα στο Ίνσμπρουκ από τις 28 έως τις 30 Σεπτεμβρίου 1998. Κατά τη διάσκεψη εξετάστηκαν και συζητήθηκαν υφιστάμενα προβλήματα σχετικά με τη δικαστική συνεργασία.

(1) ΕΕ C 251 της 15.8.1997, σελ. 1.

(2) ΕΕ L 191 της 7.7.1998, σελ. 4.

(3) ΕΕ L 344 της 15.12.1997, σελ. 7.